Λολίτα Λύμουρα

Η Ιουλίτη «Λολίτα» Λύμουρα (10 Μαρτίου 1985, Νίκαια Αττικής) είναι Ελληνίδα πρώην διεθνής καλαθοσφαιρίστρια. Διαθέτοντας ύψος 1,79 μέτρα αγωνιζόταν ως πλέι μέικερ. Αποτελεί μια από τις σημαντικότερες αθλήτριες της γυναικείας καλαθοσφαίρισης στην Ελλάδα, με σημαντικές διακρίσεις και τίτλους. Υπήρξε βασικό στέλεχος της Εθνικής γυναικών για δεκαέξι χρόνια, συμμετέχοντας σε πέντε Ευρωμπάσκετ και δυο Παγκόσμια Πρωταθλήματα.

 Σταδιοδρομία 

Συλλογικό επίπεδο
Η Λύμουρα έκανε τα πρώτα της βήματα αγωνιζόμενη στην ομάδα του Εθνικού Πειραιώς. Κλείνοντας πέντε χρόνια στο σύλλογο, το 2000 φόρεσε τα χρώματα των Εσπερίδων Καλλιθέας, με τις οποίες πανηγύρισε την κατάκτηση ενός Πρωταθλήματος Νεανίδων (2004), ενός Πρωταθλήματος Ελλάδος (2006) και δύο Κυπέλλων Ελλάδος (2006, 2007).

Το 2007, σε ηλικία 22 ετών, αποφάσισε να μετοικίσει στην Ιταλία για να αγωνιστεί στη Βίρτους Βιτέρμπο, έχοντας μέσο όρο 32,2 λεπτά συμμετοχής και 9,2 πόντους ανά παιχνίδι, σε σύνολο 31 παιχνιδιών που αγωνίστηκε. Την επόμενη χρονιά πήρε μεταγραφή στην Τζινάστικα Κομένσε 1872, ομάδα της πόλης Κόμο.

Κατά την περίοδο 2009-10 αποφάσισε να επιστρέψει στα ελληνικά γήπεδα, αποτελώντας κομμάτι της ομάδας του Αθηναϊκού. Η χρονιά αυτή υπήρξε ιστορική για το σύλλογο, καθώς πέτυχε να κατακτήσει ένα Τριπλ Κράουν: το Πρωτάθλημα Ελλάδος (ολοκληρώνοντας αήττητος τις υποχρεώσεις του), το Κύπελλο Ελλάδος (νικώντας τη Φ.Ε.Α. στη Βέροια) και το EuroCup Γυναικών.  Μάλιστα η ομάδα του Αθηναϊκού κατέκτησε μια θέση στο βιβλίο Γκίνες, εκτοπίζοντας το προηγούμενο ρεκόρ που κατείχε η γυναικεία ομάδα μπάσκετ του Πανεπιστημίου Κονέκτικατ, αφού έφτασε τις 91 σερί νίκες. Η Λύμουρα παρέμεινε για άλλα 3 χρόνια στην ομάδα, κατακτώντας άλλα 2 νταμπλ με την ομάδα του Αθηναϊκού. Το 2013 μετακόμισε στον Πρωτέα Βούλας, κατακτώντας το Κύπελλο Ελλάδος την σεζόν 2013-14. Μετά από δυο χρόνια στον Πρωτέα υπέγραψε με τον Παναθηναϊκό, όπου παρέμεινε για μια σεζόν. Το καλοκαίρι του 2016 συμφώνησε με τον ΠΑΟΚ, ενώ το καλοκαίρι του 2017 ανανέωσε το συμβόλαιό της μέχρι το 2018. Το καλοκαίρι του 2019, ανανέωσε για ακόμα ένα χρόνο την συνεργασία της με τον ΠΑΟΚ.

Στις 23 Ιουλίου 2020, η Λύμουρα γύρισε στον Παναθηναϊκό ύστερα από τέσσερα χρόνια. Μάλιστα έγινε και η αρχηγός της ομάδας. Στις 24 Μαΐου 2021, κατέκτησε το Πρωτάθλημα Ελλάδας με τους «πράσινους». Στον τελικό που έκρινε τον τίτλο κόντρα στον Ολυμπιακό στο ΣΕΦ, η Λύμουρα έδειξε την ποιότητά της αφού σε 36 λεπτά συμμετοχής είχε 16 πόντους, 13 ριμπάουντ, 8 ασίστ, 3 κλεψίματα και 1 λάθος, με αξιολόγηση 32 βαθμούς. Στις 11 Ιουνίου, ανανέωσε το συμβόλαιό της με τους «πράσινους», μέχρι την αγωνιστική σεζόν 2021-2022. Στις 15 Απριλίου 2022, ανακοίνωσε το τέλος της αθλητικής της καριέρας μετά από 22 χρόνια παρουσίας στα παρκέ. Στο τέλος της σεζόν 2021-22, ο Παναθηναϊκός, που ήταν και η τελευταία ομάδα της πορείας της, την βράβευσε για την προσφορά της στην ομάδα. Επίσης αποθεώθηκε από τους φιλάθλους της ομάδας.

Αγωνιστικά της πρότυπα αποτελούν η Αναστασία Κωστάκη από το γυναικείο μπάσκετ και ο Δημήτρης Διαμαντίδης από το ανδρικό. 

Εθνική Ελλάδος
Η Λύμουρα έχει φορέσει το εθνόσημο, συμμετέχοντας σε ομάδες όλων των ηλικιακών βαθμίδων. Ανακηρύχθηκε MVP στο Ευρωπαϊκό Πρωτάθλημα Κορασίδων (Κ16) του 2001 στη Βουλγαρία, καθώς ήταν η κορυφαία σε πόντους και σε ασίστ. Την επόμενη χρονιά αναδείχθηκε πρώτη σκόρερ του Πανευρωπαϊκού Νεανίδων (Κ18) του 2002 στη Σλοβενία. Επέδειξε αξιοσημείωτη σταθερότητα αποτελώντας μέλος της καλύτερης πεντάδας του Ευρωπαϊκού Πρωταθλήματος Νέων Γυναικών (Κ20) στην Τσεχία.

Η πρώτη της συμμετοχή στην Εθνική Γυναικών ήρθε στα 17 της χρόνιας. Με την Εθνική Γυναικών έλαβε μέρος στους Μεσογειακούς Αγώνες του 2009, καθώς και στα Ευρωπαϊκά Πρωταθλήματα Γυναικών (EuroBasket) που διοργανώθηκαν κατά τα έτη 2003, 2005, 2009, 2015 και 2017. Η 5η θέση στο ευρωπαϊκό του 2009 αποτέλεσε τη σημαντική επιτυχία της,Λολίτα Λύμουρα , στατιστικά ως αθλήτρια στην επίσημη ιστοσελίδα της Εθνικής Ομοσπονδίας Καλαθοσφαίρισης. μέχρι το Ευρωμπάσκετ του 2017, στο οποίο η Ελλάδα κατέκτησε την τέταρτη θέση (υψηλότερη θέση στα χρονικά), χάνοντας στον μικρό τελικό από το Βέλγιο. Το 2010 συμμετείχε στο Παγκόσμιο Πρωτάθλημα Γυναικών στην ΤσεχίαΛολίτα Λύμουρα , στατιστικά στην επίσημη ιστοσελίδα του Παγκόσμιου Πρωταθλήματος 2010. και το 2018 στο Παγκόσμιο Πρωτάθλημα Γυναικών στην Ισπανία.

Στις 13 Ιουλίου 2019, ανακοίνωσε το τέλος της εικοσαετούς διαδρομής της στις εθνικές ομάδες. Με το εθνόσημο γυναικών αγωνίστηκε σε 163 αγώνες. Με την ανακοίνωση της απόφασης η ΕΟΚ την ευχαρίστησε, για την προσφορά της στην Εθνική.

Τίτλοι-Διακρίσεις

 Συλλογικοί 
Εσπερίδες
 Πρωτάθλημα Ελλάδας: 2006
 2x Κύπελλο Ελλάδος: 2006, 2007
 Πρωτάθλημα Νεανίδων: 2004

Αθηναϊκός
 EuroCup: 2010
 3x Πρωτάθλημα Ελλάδας: 2010, 2011, 2012
 3x Κύπελλο Ελλάδος: 2010, 2011, 2012
 Τριπλ Κράουν: 2010

Πρωτέα Βούλας
 Κύπελλο Ελλάδος: 2013

Παναθηναϊκός
 Πρωτάθλημα Ελλάδας: 2021

 Ατομικοί 
 Κορυφαία Πλέι μέικερ: 2014
 Πρώτη στις ασίστ στο ελληνικό πρωτάθλημα: 2014

Παραπομπές

Εξωτερικοί σύνδεσμοι

 Λολίτα Λύμουρα, στατιστικά συμμετοχών στις διοργανώσεις της FIBA Europe.  
 Λολίτα Λύμουρα, στατιστικά στην επίσημη ιστοσελίδα του Παγκόσμιου Πρωταθλήματος 2010.  

Κατηγορία:Ελληνίδες αθλήτριες της καλαθοσφαίρισης
Κατηγορία:Πόιντ γκαρντ
Κατηγορία:Έλληνες φιλιππινέζικης καταγωγής
Κατηγορία:Καλαθοσφαιρίστριες της εθνικής Ελλάδος κορασίδων
Κατηγορία:Καλαθοσφαιρίστριες της εθνικής Ελλάδος νεανίδων
Κατηγορία:Καλαθοσφαιρίστριες της εθνικής Ελλάδος νέων γυναικών
Κατηγορία:Καλαθοσφαιρίστριες Εθνικής Ελλάδας
Κατηγορία:Καλαθοσφαιρίστριες Εθνικού Πειραιώς
Κατηγορία:Καλαθοσφαιρίστριες Α.Ε. Εσπερίδων Καλλιθέας
Κατηγορία:Καλαθοσφαιρίστριες Αθηναϊκού
Κατηγορία:Καλαθοσφαιρίστριες Πρωτέα Βούλας
Κατηγορία:Καλαθοσφαιρίστριες Παναθηναϊκού
Κατηγορία:Καλαθοσφαιρίστριες ΠΑΟΚ